**LĪGUMS** Nr. SKUS 543/17

 *PACS sistēmas integrācijas darbi*

Rīgā, 2017.gada 11.augusts

**VSIA „Paula Stradiņa klīniskā universitātes slimnīca”**, reģ.Nr.40003457109, kuru, saskaņā ar statūtiem un 01.03.2017. valdes lēmumu Nr.21 (protokols Nr.9p.1) “Par pilnvarojuma (paraksttiesību) piešķiršanu” pārstāv valdes priekšsēdētāja **Ilze Kreicberga**, (turpmāk - Pasūtītājs) no vienas puses, un

**SIA ENTRONS”**, reģistrācijas Nr. 40103770356, tās valdes locekļa **Anrija Grosberga** personā, kurš rīkojas uz statūtu pamata (turpmāk - Izpildītājs) no otras puses (abi kopā – Puses), pamatojoties uz iepirkuma „Perifērijas iekārtu piegāde” (ID Nr. PSKUS 2017/80) rezultātiem un, saskaņā ar Piegādātāja iesniegto piedāvājumu, noslēdz šādu līgumu (turpmāk – Līgums):

1. **Līguma priekšmets**
	1. Pasūtītājs pasūta un Izpildītājs apņemas veikt programmatūras izstrādes un pielāgošanas darbus (turpmāk – Pakalpojums) atbilstoši Līguma un tā pielikumu (1.pielikums - “Tehniskais un finanšu piedāvājums” (A) un 2.pielikums - “Tehniskās prasības” (B)) noteikumiem.
	2. Pakalpojuma sniegšanas vieta: VSIA “Paula Stradiņa klīniskā universitātes slimnīca” Pilsoņu iela 13, Rīga, LV – 1002.
2. **Līguma summa, norēķinu kārtība**
	1. Līguma kopējā summa nepārsniedz **28 500,00** **EUR** (divdesmit astoņu tūkstoši pieci simti *euro* un 00 centi) bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar spēkā esošo nodokļu likmi.
	2. Pakalpojuma vienību izmaksas norādītas Līguma 1.pielikumā un ir saistošas visu Līguma darbības laiku.
	3. Ja, saskaņā ar normatīvajiem aktiem, turpmāk tiek grozīta pievienotās vērtības nodokļa turpmāk PVN) likme, līgumcena (kā arī jebkuru līgumā noteikto daļējo maksājumu apmērs) ar PVN tiek grozīta atbilstoši PVN likmes izmaiņām, bez atsevišķas Pušu vienošanās, ņemot par pamatu cenu bez PVN, kas paliek nemainīga, un jauno nodokļa likmi.
	4. Līguma 2.1.punktā norādītajā summā ir ietverti visi Izpildītāja izdevumi, kas tam rodas saistībā ar Līguma izpildi, tajā skaitā saistītās izmaksas – nodokļi (izņemot PVN), materiāli, darbaspēka izmaksas, tehniskais nodrošinājumus, piegāde u.c.
	5. Pasūtītājs veic samaksu par veikto Pakalpojumu 60 (sešdesmit) kalendāro dienu laikā pēc Līguma noteikumiem atbilstoši veikta Pakalpojuma pieņemšanas – nodošanas akta un rēķina saņemšanas abpusējas parakstīšanas dienas, pārskaitot rēķinā norādīto naudas summu uz Līgumā norādīto Izpildītāja bankas norēķina kontu. Rēķins tiek izrakstīts atbilstoši veiktā Pakalpojuma apmēram.
	6. Pasūtītājam nav pienākums apmaksāt Izpildītāja rēķinus vai segt jebkādas Izpildītāja izmaksas vai zaudējumus par veiktajiem darbiem, kurus Izpildītājs nav veicis un/vai par Līguma prasībām neatbilstošas kvalitātes veiktu Pakalpojumu.
	7. Puses vienojas, ka Izpildītājs rēķinus un aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: rekini@stradini.lv.
	8. Samaksa par Pakalpojumu uzskatāma par veiktu ar brīdi, kad Pasūtītājs veicis pārskaitījumu uz Izpildītāja norādīto norēķinu kontu.
3. **Līguma darbības termiņš un spēkā esamība**
	1. Līgums stājas spēkā tā abpusējas parakstīšanas brīdī un ir spēkā līdz īsākajam no šādiem termiņiem:

3.1.1. līdz Līguma 2.1.punktā noteiktās summas izlietojumam;

3.1.2. 12 (divpadsmit) mēneši no Līguma spēkā stāšanās dienas.

* 1. Ja Līguma darbības laikā netiek sasniegta Līguma 2.1.punktā noteiktā summa, Pusēm vienojoties Līguma darbības termiņš var tikt pagarināts saskaņā ar Publisko iepirkumu likumā noteikto.
	2. Pusēm ir tiesības jebkurā brīdī izbeigt Līgumu, par to rakstiski vienojoties.
	3. Pasūtītājam ir tiesības vienpusēji atkāpties no Līguma, 30 (trīsdesmit) kalendārās dienas iepriekš rakstiski par to brīdinot Izpildītāju, ja:
		1. Izpildītājs Līguma noslēgšanas vai Līguma izpildes laikā sniedzis nepatiesas vai nepilnīgas ziņas vai apliecinājumus;
		2. iestājušies apstākļi, kas apgrūtina vai padara neiespējamu Izpildītāja Līgumā noteikto saistību izpildi;
		3. notikusi Izpildītāja likvidācija;
		4. pret Izpildītāju uzsākta maksātnespējas procedūra.
	4. Par vienpusēju atkāpšanos no līguma Pasūtītājs Līguma 3.4.punktā noteiktajā termiņā nosuta Izpldītājam rakstisku paziņojumu. Līgums uzskatāms par izbeigtu trīsdesmitajā dienā pēc Pasūtītāja rakstiska paziņojuma nosūtīšanas.
	5. Izpildītājs ir tiesīgs vienpusēji atkāpties no Līguma, nosūtot par to rakstisku paziņojumu uz Pasūtītāja juridisko adresi 30 (trīsdesmit) kalendārās dienas iepriekš, ja iestājies kāds no šādiem apstākļiem:
		1. Pasūtītājs 30 (trīsdesmit) kalendārās dienas kavē Līgumā noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāro dienu laikā no Izpildītāja pretenzijas nosūtīšanas dienas uz Pasūtītāja juridisko adresi;
		2. Pasūtītājam ir uzsākts maksātnespējas process, likvidācija, tā darbība tiek izbeigta vai pārtraukta, vai ir apturēta tā saimnieciskā darbība.
	6. Par vienpusēju atkāpšanos no līguma Izpildītājs Līguma 3.6.punktā noteiktajā termiņā nosuta Pasūtītājam rakstisku paziņojumu. Līgums uzskatāms par izbeigtu trīsdesmitajā dienā pēc Piegādātāja rakstiska paziņojuma nosūtīšanas.
	7. Ja Pasūtītājs izbeidz Līgumu sakarā ar to, ka Izpildītājs nepilda savas saistības atbilstoši Līguma nosacījumiem, Pasūtītājs neveic samaksu par Izpildītāja uzsāktajiem, bet Līgumā noteiktajā kārtībā nepieņemtajiem darbiem.

**4. Pakalpojuma pieņemšanas un nodošanas kārtība**

4.1. Izpildītājs nodod Pakalpojumu saskaņā ar Līguma 2.pielikuma punktu “Nodevumu iesniegšana”, iesniedzot izstrādāto pirmkodu un saistīto dokumentāciju, noformējot par to pieņemšanas-nodošanas aktu un informējot par piegādi Pasūtītāja Līguma 10.10.punktā noteikto kontaktpersonu elektroniski (e-pasts) par Pakalpojumu izpildi.

4.2. Pakalpojumi var tikt pasūtīti un sniegti 12 (divpadsmit) mēnešu laikā no Līguma noslēgšanas dienas. Par pasūtījumu Līguma izpratnē uzskatāms Pasūtītāja Līguma 10.10.punktā noteiktās kontaktpersonas elektronisks (e-pasta) pieprasījums Pakalpojumu izpildei.

4.3. Izpildītājs sniedz Pakalpojumu, izmantojot sekojošu pasūtījuma apstrādes kārtību:

 4.3.1. pirms izstrādes Pasūtītājs definē darba uzdevumus un elektroniski (e-pasts) iesniedz tos Piegādātājam novērtēšanai. Ja nepieciešams tiek organizēta virtuāla vai klātienes sanāksme, lai precizētu katra darba uzdevuma prasības un tā realizāciju. Līdz konkrētais darba uzdevums ir apstiprināts izstrādei, to var precizēt un veikt atkārtotu novērtēšanu. Pasūtītājs apmaksā Izpildītāja dalību klātienes vai virtuālās sanāksmēs, kas nepieciešamas, lai veiktu darba uzdevumu novērtēšanu;

 4.3.2. pēc darba uzdevuma saņemšanas, Izpildītājs veic tā novērtējumu un informē Pasūtītāju par apakšuzdevuma izpildes darbu apjomu izstrādes stundās, kas ietver sevī arī pasūtījuma notestēšanas darbu apjomu. Pasūtītājs var apstiprināt konkrētā darba uzdevuma izpildi to iekļaujot kādā no izstrādes cikliem, vai atteikties no tā izpildes. Ja darba uzdevuma novērtēšanai nepieciešama papildus analīze iesaistot Pasūtītāju, Izpildītājs var sniegt sākotnējo novērtējumu un norādīt precīza novērtējuma izstrādei nepieciešamo darba apjomu un Pasūtītāja iesaisti;

4.3.3. darba uzdevumu izpilde tiek organizēta pa četru nedēļu izstrādes cikliem, kur, pirms katra nākamā izstrādes cikla izpildes uzsākšanas, Pasūtītājs apstiprina, kuri darba uzdevumi ir iekļaujami attiecīgajā izstrādes ciklā. Ja darba uzdevuma izpildes laikā Izpildītājs konstatē, ka tā izpildei nepieciešams lielāks darba apjoms, tad Izpildītājs to saskaņo ar Pasūtītāju;

4.3.4. jebkādas izmaiņas ar pasūtījumu saistītajā darba uzdevumā, pēc šāda uzdevuma iesniegšanas Izpildītājam izpildei, var notikt tikai abpusēji vienojoties un fiksējot;

4.3.5. izstrādes cikla laikā, pēc nepieciešamības, tiek organizētas sanāksmes virtuāli vai klātienē, lai precizētu jautājumus, kas skar izstrādi šajā izstrādes ciklā ne biežāk kā vienu reizi dienā. Katra no pusēm nodrošina projektā iesaistīto speciālistu pieejamību aktuālo jautājumu risināšanai un saistīto lēmumu pieņemšanai, kas skar konkrētā izstrādes cikla darba izpildi;

4.3.6. izstrādes cikla beigās Izstrādātājs iesniedz Pasūtītāja kopdarbības vidē notestētu izstrādāto izejas kodu, pavadošo dokumentāciju par izstrādes uzstādīšanu, kopā ar pasūtītāja pārstāvi veic izstrādātās programmatūras uzstādīšanu pasūtītāja testa vidē un klātienē demonstrē pasūtītājam izstrādāto funkcionalitāti;

4.3.7. norēķinus par izstrādi veic pēc vairāku izstrādes ciklu īstenošanas, kas kopā veido programmatūras laidienu par kuru Izpildītājs noformē Pasūtītājam nodevumu saskaņā ar Līguma 4.1.punktu.

4.4. Pakalpojuma atbilstības novērtēšana notiek 10 (desmit) darba dienu laikā pēc Pakalpojuma nodošanas dienas, to pieņemot vai informējot Pasūtītāju par konstatētajām neatbilstībām, par ko tiek atzīmēts pieņemšanas – nodošanas aktā.

4.5. Kļūdas, kuras konstatētas atbilstības novērtēšanas laikā, tiek nodotas visas vienā pieprasījumā, ja vien tās nav kritiskas kļūdas, dēļ kurām nav iespējams veikt vai turpināt atbilstības novērtēšanu. Kritiskās kļūdas tiek nodotas pa vienai vienā pieprasījumā, pievienojot arī visas nekritiskās kļūdas, kas konstatētas līdz kritiskās kļūdas rašanās brīdim.

4.6. Pakalpojuma pieņemšana – nodošana tiek noformēta ar Pakalpojuma pieņemšanas – nodošanas aktu abpusēju parakstīšanu. Ja pieņemšanas – nodošanas ietvaros tiek konstatētas kādas neatbilstības, Izpildītājam tās jānovērš bez papildus samaksas Pasūtītāja noteiktajā termiņā.

4.7. Jautājumi par Pakalpojuma atbilstību Līguma noteikumiem tiek risināti, Pusēm savstarpēji vienojoties. Ja vienoties neizdodas, Pasūtītājs ir tiesīgs pieaicināt sertificētu PACS ekspertu. Ja eksperta slēdziens apstiprina par pamatotu Pasūtītāja viedokli, Izpildītājs ne tikai novērš attiecīgos trūkumus, bet arī Pasūtītāja noteiktā termiņā un kārtībā sedz eksperta pieaicināšanas izmaksas.

**5. Pušu saistības**

* 1. **Izpildītāja saistības:**
		1. Pakalpojumu veikt kvalitatīvi, savlaicīgi un atbilstoši Līguma noteikumiem un Pasūtītāja izvirzītajām prasībām;
		2. bez papildus atlīdzības, veikt izmaiņas, uzlabojumus vai papildinājumus Pakalpojumam gadījumā, ja tas neatbildīs Līguma nosacījumiem;
		3. laikus, vismaz 5 (piecas) darba dienas pirms termiņa iestāšanās, informēt Pasūtītāju par iespējamiem vai paredzamiem kavējumiem Līguma izpildē un apstākļiem, notikumiem un problēmām, kas kavē Pakalpojuma uzsākšanu, izpildi noteiktajā laikā;
		4. sagatavot un nodot Pasūtītājam rēķinu par veikto Pakalpojumu;
		5. nodrošināt Pakalpojuma sniegšanā iesaistīto darbinieku kvalifikācijas atbilstību veicamajam darbam, ar normatīvajos aktos noteikto un attiecīgai darba specifikai nepieciešamo kvalifikāciju un prasmi;
		6. apņemas sniegt mutiskas vai rakstiskas rekomendācijas un/vai konsultācijas Pakalpojuma sniegšanas ietvaros;

5.1.7. sniegt mutiskas vai rakstiskas rekomendācijas un/vai konsultācijas Pakalpojuma sniegšanas ietvaros;

5.1.8. ja Pakalpojumi ietver autora darba vai cita intelektuālā īpašuma objekta radīšanu, kopā ar izpildīto darbu nodod Pasūtītājam ekskluzīvas radītā intelektuālā īpašuma objekta lietošanas mantiskās tiesības, kuras, saskaņā ar normatīvajiem aktiem un tajos noteiktā apjoma ietvaros, Pasūtītājs ir tiesīgs saņemt. Izpildītājs nav tiesīgs ar šo objektu turpmāk rīkoties bez Pasūtītāja iepriekšēja rakstiska saskaņojuma;

5.1.9. visā Līguma darbības laikā nodrošināt Pakalpojuma sniegšanai nepieciešamo atļauju un licenču spēkā esamību;

5.1.10. apliecina, ka Pakalpojuma izpildē ir ievērojis trešo personu tiesības, tādējādi nodrošinot Pasūtītāju pret trešo personu prasījumiem;

5.1.11. ja Pakalpojumu izpildes laikā Izpildītājam jāveic pasūtītāja konfidenciālu datu, tajā skaitā personas datu, apstrādi, tad Izpildītājam ir jāveic tehniskie pasākumi konfidencialitātes nodrošināšanai, kas ietver vismaz šādus pasākumus:

 5.1.11.1. šifrēt datu nesējus, kas izmantoti datu pārvietošanai un uzglabāšanai;

 5.1.11.2. uzskaitīt visas personas, kurām tieši vai netieši ir piekļuve Pasūtītāja konfidenciālai informācijai, norādot kad un kādā apjomā ir piekļuve šai informācijai, un iesniegt šo sarakstu Pasūtītājam;

 5.1.11.3. droši izdzēst visus konfidenciālos datus tiklīdz tie nav nepieciešami Pakalpojumu izpildei.

5.1.12. ja Pakalpojumu gala rezultāts ir materiāls objekts (piemēram, risinājums, funkcionalitāte), tam tiek noteikts garantijas laiks ne mazāks kā 12 (divpadsmit) mēneši no konkrētās materiālā objekta pieņemšanas – nodošanas dienas. Tā ietvaros ņemams vērā, ka:

 5.1.12.1. Izpildītājs apņemas nodrošināt bezmaksas trūkumu novēršanu visā garantijas termiņa periodā, izņemot gadījumus, ja bojājums radies programmatūras modificēšanas rezultātā;

5.1.12.2. Izpildītājs nodrošina defektu novēršanu saskaņā ar Līguma 2.pielikuma punktu “Pieteikumu pieteikšana, risināšana un reakcijas laiki”. Par defekta novēršanas laiku tiek uzskatīts labojuma piegādes datums atbilstoši “Nodevumu iesniegšana” kārtībai, par ko nosūtīts informatīvs e-pasts Pasūtītāja kontaktpersonai.

5.1.13. pēc Pasūtītāja pieprasījuma iesniegt ar Līguma izpildi saistītu informāciju.

* 1. **Pasūtītāja saistības:**
		1. veikt samaksu par kvalitatīvi, savlaicīgi un atbilstoši Līguma prasībām sniegtu Pakalpojumu Līgumā noteiktajos termiņos un kārtībā, kuru piegādē ievērotas Līguma 2.pielikumā noteiktās prasības;
		2. ciktāl tas ir atkarīgs no Pasūtītāja, Izpildītājam nodrošināt pienācīgus apstākļus Pakalpojuma sniegšanai, sniegt visu nepieciešamo informāciju un atbalstu, kas nepieciešams kvalitatīvai Pakalpojuma sniegšanai;
		3. savlaicīgi veikt kvalitatīvi, atbilstoši Līguma nosacījumiem un veiktajam pasūtījumam sniegtā Pakalpojuma pieņemšanu;
		4. tiesīgs izvirzīt pretenziju Izpildītājam vai atteikties no Pakalpojuma pieņemšanas, ja Pakalpojumam tiek konstatēti trūkumi, vai ja Pasūtītāju neapmierina to saturs utt.;
		5. garantijas periodā Pasūtītājam nepieciešamās Izpildītāja konsultācijas par risinājuma ekspluatāciju Izpildītājs līdz 5 (piecām) stundām darba laikā sniedz bez maksas;
		6. ir tiesības nodot ar Līgumu saistīto informāciju tā izpildes kontrolē iesaistītajām institūcijām saskaņā ar normatīvajiem aktiem un/vai citiem noslēgtajiem Līgumiem, kā arī tiesības no Līguma izrietošo maksājumu piedziņu nodot trešajām personām.
1. **Pušu atbildība**
	1. Pusei ir pienākums atlīdzināt otrai Pusei nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un dokumentāli pamatoti pierādīta zaudējumu nodarītajā vaina, zaudējumu esamības fakts un zaudējumu apmērs, kā arī cēloniskais sakars starp prettiesisko rīcību un nodarītajiem zaudējumiem.
	2. Par katru defektu novēršanas termiņa kavējuma gadījumu, Pasūtītājs ir tiesīgs piemērot Izpildītājam līgumsodu 50 EUR (piecdesmit *euro* un 00 centi) apmērā plus, ja kavējums pārsniedz vienu dienu, 0,01% apmērā no Līgumcenas par katru nokavēto dienu.
	3. Izpildītājs ir atbrīvots no līgumsoda gadījumos, kad no Izpildītāja neatkarīgu apstākļu dēļ Izpildītājam nav iespēja novērst defektu Līguma 2.pielikuma punktā “Pieteikumu pieteikšana, risināšana un reakcijas laiki” noteiktajā termiņā, par ko ir rakstiski informēts Pasūtītājs.
	4. Ja Pasūtītājs kādu no Līguma izrietošajām saistībām izpilda nepienācīgi vai neizpilda īstā laikā (termiņā), Izpildītājs ir tiesīgs piemērot Pasūtītājam līgumsodu 0,5% apmērā no laikā neizpildītās saistības summas par katru nokavēto dienu, bet ne vairāk kā 10% no kopējās līgumcenas.
	5. Līgumā noteikto līgumsodu apmaksas tiek veikta 30 (trīsdesmit) dienu laikā pēc attiecīgās puses rēķina par līgumsoda samaksu saņemšanas.
	6. Līgumsoda samaksa neatbrīvo Puses no turpmākas saistību izpildes pienākuma un netiek ieskaitīta zaudējumu atlīdzībā.
2. **Konfidencialitāte**
	1. Visa informācija, ko kāda no Pusēm sniedz otrai Līguma izpildes laikā vai arī tā atklājas, pildot Līguma saistības, kā arī jebkura šīs informācijas daļa, tai skaitā, bet ne tikai informācija par otras Puses darbību, biznesa procesiem/ funkcijām, finanšu stāvokli, darbinieku darba samaksu, tehnoloģijām, tai skaitā rakstiska, mutiska, datu formā uzglabāta, audio - vizuāla un jebkurā citā veidā uzglabāta informācija tiek prezumēta par konfidenciālu. Šaubu gadījumā Puses precizē attiecīgās informācijas statusu.
	2. Pusēm nav tiesību izpaust konfidenciālu informāciju trešajām personām bez otras Puses rakstiskas piekrišanas. Katrai no Pusēm ar vislielāko rūpību un uzmanību ir jārūpējas par konfidenciālās informācijas drošību un aizsardzību. Pienākums neizpaust konfidenciālu informāciju ir spēkā arī pēc Līguma darbības beigām, kā arī pēc pirmstermiņa līgumattiecību pārtraukšanas.
	3. Puses pienākums ir nodrošināt, ka tās amatpersonas, darbinieki, konsultanti un citas atbilstošas personas, kuras izmantos otras Puses konfidenciālo informāciju, saņems un izmantos to vienīgi Līguma izpildes nodrošināšanai un tikai nepieciešamajā apjomā, kā arī uzņemsies un ievēros vismaz tādas pašas konfidencialitātes saistības, kādas ir noteiktas Pusēm šajā Līgumā.
	4. Pienākums ievērot konfidencialitāti neattiecas uz informāciju, kura ir jāatklāj normatīvajos aktos noteiktām personām un noteiktos gadījumos, apjomā un kārtībā.
3. **Nepārvarama vara**
	1. Puses tiek atbrīvotas no atbildības par pilnīgu vai daļēju līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc līguma spēkā stāšanās dienas, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, ugunsgrēks, zemestrīce un citas stihiskas nelaimes, kā arī karš un karadarbība, streiki, Latvijas valsts institūciju, kā arī pašvaldību institūciju pieņemtie normatīvie akti un norādījumi un citi apstākļi, kas neiekļaujas Pušu iespējamās kontroles robežās u.c.).
	2. Par nepārvaramas varas apstākli nevar tikt atzīts Izpildītāja un citu iesaistīto personu saistību neizpilde vai nesavlaicīga izpilde.
	3. Puse, kas nokļuvusi nepārvaramas varas apstākļos, nekavējoties, bet ne vēlāk kā 3 (trīs) darba dienu laikā pēc nepārvaramas varas apstākļu iestāšanās dienas, rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur nepārvaramas varas apstākļu apstiprinājumu un raksturojumu.
	4. Ar rakstisku vienošanos Puses apliecina, vai nepārvaramas varas apstākļi traucē vai padara Līguma saistību izpildi par neiespējamu, kā arī izlemj līgumsaistību turpināšanas (vai izbeigšanas) būtiskos jautājumus, un vienošanos pievieno līgumam. Līgumsaistību turpināšanas gadījumā, Pusesapņemas līgumsaistību termiņu pagarināt atbilstoši tam laika posmam, kas būs vienāds ar iepriekš minēto apstākļu izraisīto kavēšanos.
	5. Ja nepārvaramas varas apstākļu dēļ saistības nav iespējams izpildīt ilgāk par 30 kalendārajām dienām, tad Pusēm ir tiesības atteikties no Līguma izpildes. Līguma izbeigšanas gadījumā katrai Puseiir jāatdod otrai tas, ko tā izpildījusi vai par izpildīto jāatlīdzina.
	6. Par zaudējumiem, kas radušies nepārvaramas varas apstākļu dēļ, neviena no Pusēm atbildību nenes, ja Puse ir informējusi otru Pusi atbilstoši līguma 8.3.punktam.
4. **Strīdu izskatīšanas kārtība**
	1. Strīdus, kas rodas Līguma izpildes gaitā vai sakarā ar Līgumu, Puses risina savstarpēju pārrunu ceļā. Vienošanās par strīda atrisināšanu noformējama rakstveidā un Puses to abpusēji paraksta. Minētā vienošanās pievienojama pie Līguma. Ja vienošanās netiek panākta, tad strīdus risina tiesā Latvijas Republikas normatīvajos aktos noteiktajā kārtībā.
	2. Jautājumos, kas nav tiešā veidā paredzēti Līgumā, Puses risina saskaņā ar spēkā esošajiem normatīvajiem aktiem.
5. **Citi noteikumi**
	1. Ja kāds no Līguma nosacījumiem zaudē spēku normatīvo aktu grozījumu rezultātā, Līgums nezaudē spēku tā pārējos punktos un šajā gadījumā Puses piemēro Līgumu, atbilstoši spēkā esošajiem normatīvajiem aktiem.
	2. Puses ir tiesīgas veikt Līguma grozījumus, ja Izpildītāju aizstāj ar citu, atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.
	3. Jebkuri Līguma grozījumi tiek noformēti rakstveidā un kļūst par Līguma neatņemamu sastāvdaļu. Puses ir tiesīgas veikt Līguma grozījumus saskaņā ar Publisko iepirkumu likumā noteikto.
	4. Puses apliecina un garantē, ka tām ir tiesības parakstīt Līgumu un tās uzņemas visas ar Līgumu noteiktās saistības un pienākumus. Gadījumā, ja Līgumu parakstījusi persona bez paraksta tiesībām, tā uzņemas pilnu atbildību pret otru Pusi, tajā skaitā par radītajiem zaudējumiem, ja tādi radušies.
	5. Dokumenti, ziņas vai cita korespondence, kas ierakstītā sūtījumā nosūtīta uz Līgumā norādīto Puses adresi, strīda gadījumā uzskatāma par saņemtu 7 (septītajā) dienā pēc sūtījuma nodošanas pasta iestādē.
	6. Ja kādai no Pusēm tiek mainīti rekvizīti vai Līguma 10.10. un 10.11.punktā noteiktās Pušu kontaktpersonas vai to kontaktinformācija, attiecīgā Puse 5 (piecu) darba dienu laikā no notikušo izmaiņu iestāšanās rakstiski paziņo par to otrai Pusei. Ja Puse neizpilda šī punkta nosacījumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju attiecībā pret otras Puses sniegto informāciju.
	7. Pasūtītāja vadītāja maiņa nevar būt par pamatu Līguma pārtraukšanai vai izbeigšanai. Gadījumā, ja notiek Pasūtītāja reorganizācija, Līgums paliek spēkā un tā nosacījumi ir saistoši tā tiesību un saistību pārņēmējam. Pasūtītājs par šādu apstākļu iestāšanos 10 (desmit) dienas iepriekš rakstiski brīdina Piegādātāju.
	8. Informācijas apmaiņa starp Pusēm var notikt arī izmantojot e-pasta saraksti, kas kļūst par Līguma neatņemamu sastāvdaļu.
	9. Puses nav tiesīgas nodot savas tiesības un saistības, kas saistītas ar Līgumu un izriet no tā, trešajai personai.
	10. Pasūtītāja kontaktpersona: Kārlis Bētiņš, tālruņa numurs: 29417489, 67069693, e-pasta adrese: karlis.betins@stradini.lv. Pilnvarotā persona ir tiesīga pieņemt Preci, parakstīt attiecīgos pieņemšanas – nodošanas dokumentus.
	11. Piegādātāja kontaktpersona: Anrijs Grosbergs, tālruņa numurs: 29512850, e-pasta adrese: ag@entrons.lv.
	12. Līgums sagatavots latviešu valodā, parakstīts divos oriģinālos eksemplāros uz 7 (septiņām) lapām, ar 2 pielikumiem uz 5 (piecām) lapām, abi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Piegādātāja.
6. **Pušu juridiskās adreses un rekvizīti:**

|  |  |
| --- | --- |
| **Pasūtītājs:****VSIA “Paula Stradiņa klīniskās****universitātes slimnīca”**Reģ. Nr. 40003457109Pilsoņu iela 13, Rīga, LV - 1002Konta Nr. LV74HABA0551027673367Banka: AS Swedbank Kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_I.Kreicberga | **Piegādātājs:****SIA “ENTRONS”**Reģ. Nr. 40103770356Kalnciema iela 10, Rīga, LV - 1048Konta Nr.: LV52RIKO0002930168476Banka: AS DNB bankaKods: RIKOLV2X\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_A.Grosbergs |
|  |  |